Ersamen, vruntlike grute mit allir behegelicheit unde wes ik gudes vormach vorgescreven. Ersamen, guden vrundes, borgermestere unde radt. Juwer ersamheit bydde ik to wetende als vormyddest werves weghene, dat hern Otten van Brakelle unde my mede is gedaen van juwer weghene in Sweden vor eyn werff etc. Hiirumme soe hefft her Hynrick Schelewent unde her Albert Stoppezack by my gewesen unde hebben my dan to vorstande, weert zake dat uns sunderlix nyn ander hovetwerff medegedan were, so meynden ze wol, dat wy dane umme des werves willen mochten wol tho huyss blyven; dat wolden ze juwer werdicheit ok schryven. Wu juwer ersamheit wylle dairan is, des bydde wy juwe beschreven antworde wederumme, dair wy uns nach tho richtende weten, want uns sundergen anders nyn hovetwerff medegedan is, etc. – – – – – Gescreven des dynxdages post conversionis sancti Pauli anno etc. xxvij. Voghed tor Narwe. Adress: Den ersamen unde vorsychtigen mannen, borgermester unde radmannen tho Revalle, kome desse breff myt allir werdicheit, zunder alle zumendt dandum.